 Магистърска програма: Дизайн за дигитално учене

*Срок на обучение*: 2 семестъра, 60 кредита

*Форма на обучение*: редовна/задочна

*Прием:* от зимен семестър, обучение срещу заплащане

*Ръководител:* проф. д-р Румяна Пейчева - Форсайт

*тел.:*  0896 725 060

*e-mail:* r.peytcheva@fp.uni-sofia.bg

Софийски университет „Св. Климент Охридски“, Факултет по педагогика, съвместно с Педагогическия факултет на Великотърновски университет „Св. Св. Кирил и Методий“ разкриват нова магистърска програма

ДИЗАЙН ЗА ДИГИТАЛНО УЧЕНЕ

Магистърската програма се фокусира върху развиващата се с бързи темпове мултидисциплинарна област на обучение, което се осъществява в богата технологична среда в смесен и изцяло онлайн формат.

 Програмата има за цел да подпомогне студентите в усвояването на съвременни знания за теорията на педагогическия дизайн на електронно обучение и в развитието на умения и компетенции да използват теорията и дигиталните технологии за проектиране на адаптивно, персонализирано и контекстуализирано учене в смесени и изцяло онлайн форми на учене и обучение.

 В резултат на обучението студентите ще повишат своите знания и умения за използване на технологиите както като продукт (уеб-базирани курсове и електронни учебни ресурси), така и като процес (за проектиране на онлайн учебни дейности и дейности за оценяване). Предвид разнообразието на професионалния опит и подготовка, с които идват обучаемите в тази магистърска програма, обучението предлага на студентите възможности за персонализиране на дизайна на авторските си курсове и разработки въз основа на своите индивидуални и професионални цели и интереси. Използвайки различни дигитални инструменти, обучаемите ще създадат свой собствен теоретично обоснован педагогически дизайн за електронно обучение с акцент върху релевантното използване на технологиите за подпомагане на ученето в различни контексти – от смесено до изцяло онлайн учене и обучение.

 Програмата е насочена към широк кръг специалисти, включващ учители, обучители, университетски преподаватели, мениджъри на образователни институции, администратори и експерти от системата за формално образование и неформално обучение и от всички видове образователни институции.

  Програмата е отворена за професионалисти от академичните среди, организации и компании, предлагащи консултантски услуги в областта на обучението и съвременните дигитални технологии, обучаващ персонал в неправителствени организации, членове на екипи, проектиращи продукти за електронно обучение за бизнеса.

 В програмата могат да се включат:

* бакалаври и магистри, завършили педагогически специалности и/или придобили професионална квалификация „учител“;
* учители/обучители/университетски преподаватели, завършили педагогически специалности и/или придобили професионална квалификация „учител“, с определен опит в преподаването, които биха желали да развият своите умения и компетенции в областта на дизайна на онлайн обучение.

Тази програма не води до придобиване на професионална квалификация „учител“.

В процеса на обучение студентите получават следните ключови за професията на дизайнера на дигитално учене компетенции: способност да прилага теориите на ученето в проектирането на качествен учебен опит; способност да прилага подходящ, контекстуализиран педагогически дизайн при проектиране на иновативни, ангажиращи и качествени електронни курсове и ресурси; способност за идентифициране на изискванията на клиентите/потребителите и за извършване на анализ на потребностите на целевите групи и организации; способност да избира и оценява медии и технологии за проектиране на дигитални учебни дейности и ресурси; способност за дизайн на онлайн курсове във виртуални учебни среди; способност за интегриране на визуални, аудио, видео и анимационни елементи при разработването на ресурси за електронно обучение, насочени към подобряване на качеството на учебния опит на обучаемите; способност за прилагане на стандарти за достъпност и използваемост при проектирането на електронно обучение; способност за прилагане на правни и етични аспекти на дизайна на електронно обучение и за качество на електронното обучение; способност за работа с различни заинтересовани страни (клиенти, учители, студенти и т.н.) в екипна среда, за управление на екипи и ефективно общуване с помощта на визуални, устни и писмени формати, подпомагане и подкрепа на други учители и обучители да осъществяват дизайн или редизайн на ефективни, гъвкави, интерактивни и ориентирани към учениците дигитални учебни курсове и ресурси.

 Завършилите магистърската програма могат да се реализират като:

* Специалист по дистанционно обучение (Код 2359 5044 от Национална класификация на професиите и длъжностите в Република България);
* Дизайнер на електронно обучение/учене (Instructional/Learning designers for digital education - Code 2359.8 – European skills/competences, qualifications and occupations (ESCO)
* Дизайнер на електронни учебни ресурси и онлайн модули/курсове (E-learning developer – Code 2359.5 – European skills/competences, qualifications and occupations (ESCO)
* Обучител на учители в сферата на педагогическия дизайн за дигитално учене (Teacher trainers in the field of digital learning design (Information technology trainers - ISCO-08 code 2356 ESCO)
* Оценител на онлайн курсове, програми, електронни учебни ресурси и електронно съдържание като цяло;
* Консултант по дизайн на електронно обучение в разнообразни образователни контексти;
* Автор на проекти и ръководител на екипи в областта на дизайна на електронно обучение.

*Форми и методи на оценяване*: изпити, текущи оценки, практически задачи.

*Обучението завършва* със защита на дипломна работа.

**Условия за прием:**

Кандидатите подават *документи за кандидатстване:*

* диплома за висше образование за бакалавър от педагогическа специалност;
* диплома за висше образование за бакалавър от всички специалности и документ за придобита квалификация „учител“.

 Документите се подават на място в 212 стая (Ректорат на СУ) или онлайн през платформата: fp.kmk.uni-sofia.bg

 Всички кандидати трябва да имат среден успех от семестриалните и държавните изпити от дипломата за висше образование – не по-нисък от Добър.

 С кандидатите се провежда *събеседване* относно мотивите им за избор на програмата, интерес и очаквания от обучението. Информация за време и място на провеждане на събеседването се публикува на интернет страницата на Факултет по педагогика.